Matti Helminen

Matti Olavi Helminen (14. oktoober 1931 Helsingi – 9. oktoober 2015 Hyvinkää) oli Soome zooloog, looduskaitsetegelane ning Eesti-Soome koostöö edendaja. 

Ta oli Soome Metsaameti (Metsähallitus) Loodusteenuste, mis on Soome kaitsealade valitseja, looja ja esimene juhataja. Tema ametisoleku ajal asutati Soomes 19 uut rahvusparki.

Ta oli ka tuntud looduse ja looduskaitse populariseerija, olles 1975–2007 populaarses Soome televisiooni- ja raadiosaates "Luontoilta" zooloogiaekspert.

Matti Helminen avastas esimesena Soomes, et merikotkaste arvukus väheneb keskkonnamürkide tõttu. 

 Eesti-Soome koostöö 

Ta oli Eesti ja Soome looduskaitsekoostöö üks eestvedajaist kaitsealade vahel, pannes rõhku looduskaitsjate isiklikele kontaktidele ning looduskaitsemõtte vahendamisele. Tänu Matti Helmineni aktiivsele tegevusele sai Lahemaa rahvuspargist 1989. aastal EUROPARCi (Euroopa Loodus- ja Rahvusparkide Föderatsioon) liige. 

Matti Helminen oli esimese Matsalu Loodusfilmide Festivali žürii liige (2003). 

 Tunnustus 

 Alfred Toepferi medal
 2006 Maarjamaa Risti V klassi teenetemärk

 Valik teoseid 

 Matti Helminen. Composition of the Finnish populations of capercaillie, Tetrao urogallus, and black grouse, Lyrurus tetrix, in the autumns of 1952–1961, as revealed by a study of wings. – Helsinki: Suomen riistanhoitosäätio, 1963. (Riistatieteellisiä julkaisuja, 23. ISSN 0015-2447). 
Eesti kaitsealad ja nende juhtimine/ Kaja Peterson, Teet Koitjärv, Üllas Ehrlich, Antti Haapanen, Matti Helminen. – Tallinn: Säästva Eesti Instituut, 2001. ISBN 9985-9282-7-X

 Viited 

 Välislingid 
 Dr Matti Helminen's legacy to WCPA as a protected areas pioneer (IUCN, International Union for Conservation of Natur)

Kategooria:Zooloogid
Kategooria:Looduskaitsjad
Kategooria:Maarjamaa Risti V klassi teenetemärgi kavalerid
Kategooria:Helsingi ülikooli vilistlased
Kategooria:Estofiilid
Kategooria:Sündinud 1931
Kategooria:Surnud 2015